INSET บวกกว่า 2% ลุ้นคว้างานเพิ่มหลังการประมูล 5G
INSET บวกกว่า 2% ลุ้นคว้างานเพิ่มหลังการประมูล 5G ล่าสุดอยู่ที่ 2.62 บาท บวก 0.06 บาท หรือ 2.34% มูลค่าซื้อขาย 17.44 ล้านบาท
INSET บวกกว่า 2% ลุ้นคว้างานเพิ่มหลังการประมูล 5G ล่าสุดอยู่ที่ 2.62 บาท บวก 0.06 บาท หรือ 2.34% มูลค่าซื้อขาย 17.44 ล้านบาท
10 ม.ค. 2563

ผู้สื่อข่าวรายงานว่า ราคาหุ้น บริษัท อินฟราเซท จำกัด (มหาชน) หรือ INSET ล่าสุด ณ เวลา 15.25 น. อยู่ที่ 2.62 บาท บวก 0.06 บาท หรือ 2.34% สูงสุดที่ 2.70 บาท ต่ำสุดที่ 2.58 บาท ด้วยมูลค่าซื้อขาย 17.44 ล้านบาท

โดยนายศักดิ์บวร พุกกะณะสุต กรรมการผู้จัดการ INSET เปิดเผยกับ “ข่าวหุ้นธุรกิจ” ว่า ในปี 2563 บริษัทตั้งเป้าหมายจะมีรายได้เติบโตประมาณ 10-15% จากปี 2562 ที่คาดว่าจะมีรายได้ประมาณ 1,100-1,200 ล้านบาท โดยมูลค่างานในมือ (แบ็กล็อก) นั้น ขณะที่ยื่นแบบแสดงรายการข้อมูล (ไฟลิ่ง) ก่อนจะเข้าซื้อขายในตลาดหลักทรัพย์เอ็ม เอ ไอ (mai)  มีแบ็กล็อกอยู่ที่ประมาณ 2,700 ล้านบาท ต่อมาในช่วงปลายปี 2562 ได้งานก่อสร้างศูนย์เซ็นเตอร์อีกประมาณ 60-70 ล้านบาท และในช่วงต้นปี 2563 ได้งานติดตั้งกล้องในรถไฟฟ้าอีกประมาณ 40 ล้านบาท
นอกจากนี้ บริษัทยังมีโอกาสที่จะได้รับงานเพิ่ม หลังจากการประมูล 5G จะมีการเพิ่มเสาส่งสัญญาณอีกหลายพันต้น จากโอเปอเรเตอร์ 4 ราย ซึ่งรวมถึงบริษัท กสท โทรคมนาคม จำกัด (มหาชน) หรือ CAT โดยขณะนี้ทางโอเปอเรเตอร์ก็มีวางแผนในการเปลี่ยนอุปกรณ์จาก 4G เป็น 5G เช่น TRUE ในเฟสแรกมีแผนจะตั้งเสาใหม่ประมาณ 1,000-2,000 ต้น เป็นต้น
อย่างไรก็ตาม หากบริษัทได้รับงานก็น่าจะเริ่มส่งผลให้เริ่มรับรู้รายได้ตั้งแต่ในช่วงปลายไตรมาส 2/63 หรือต้นไตรมาส 3/63 แต่ทั้งนี้ยังต้องขึ้นอยู่กับเงื่อนไขของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ว่า การลงทุนในระยะ 1 ปีจะต้องมีเสาส่งสัญญาณอย่างน้อยกี่ต้น
ส่วนโครงการ Google Station  บริษัทจะมีการติดตั้ง WiFi จำนวน 5,000 จุด ภายในปี 2563 โดยปีก่อนมีการติดตั้ง 50-60 จุด ขณะนี้มีติดตั้งไปแล้ว 150-160 จุด เป็นการติดตั้งในพื้นที่โรงพยาบาล รวมถึงมหาวิทยาลัย เป็นต้น ทั้งนี้ หากติดตั้งเสร็จครบ 5,000 จุด จะมีรายได้ประจำสม่ำเสมอ (Recurring income) เข้ามา
โดยจุดหนึ่งจะมีรายได้ 1,000 บาทต่อวัน หรือมีรายได้ 5 ล้านบาทต่อเดือน หรือมีรายได้ 60 ล้านบาทต่อปี ซึ่งจะทำให้สัดส่วนรายได้ประจำสม่ำเสมอเพิ่มขึ้นเป็น 20-25% ในปี 2564 จากปัจจุบันอยู่ที่ 15-17% ของรายได้รวม และในอนาคตมีโอกาสจะเพิ่มเป็น 10,000-20,000 จุด นอกจากนี้ยังจะมีการรับรู้รายได้จากโครงการ USO จากการให้บริการอินเทอร์เน็ต ซึ่งทางบริษัทมีต้นทุนที่ค่อนข้างถูกกว่าคู่แข่งรายอื่น